ΚΟΙΝΗ ΘΕΣΗ (ΕΚ) αριθ. 49/96 που καθορίστηκε από το Συμβούλιο στις 8 Ιουλίου 1996 για την έκδοση της οδηγίας 96/. . ./ΕΚ του Ευρωπαϊκού Κοινοβουλίου και του Συμβουλίου, της . . ., για την τροποποίηση της οδηγίας 89/552/ΕΟΚ του Συμβουλίου για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (96/C 264/09)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 57 παράγραφος 2 και το άρθρο 66,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας με τη διαδικασία του άρθρου 189 Β της συνθήκης (3),

Εκτιμώντας:

(1) ότι η οδηγία 89/552/ΕΟΚ του Συμβουλίου (4) συνιστά το νομικό πλαίσιο των τηλεοπτικών δραστηριοτήτων στην εσωτερική αγορά 7

(2) ότι στο άρθρο 26 της οδηγίας 89/552/ΕΟΚ προβλέπεται ότι, το αργότερο στο τέλος του πέμπτου έτους από την ημερομηνία έκδοσης της οδηγίας, η Επιτροπή υποβάλλει στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή έκθεση σχετικά με την εφαρμογή της και, εν ανάγκη, διατυπώνει περαιτέρω προτάσεις για την προσαρμογή της στις εξελίξεις του τομέα των τηλεοπτικών δραστηριοτήτων 7

(3) ότι η εφαρμογή της οδηγίας 89/552/ΕΟΚ καθώς και η έκθεση για την εφαρμογή της κατέδειξαν την ανάγκη διευκρίνισης ορισμένων ορισμών ή υποχρεώσεων των κρατών μελών βάσει της οδηγίας αυτής 7 (4) ότι στην ανακοίνωση της 19ης Ιουλίου 1994 με τίτλο «Προς την κοινωνία των πληροφοριών στην Ευρώπη: Ένα σχέδιο δράσης», η Επιτροπή τόνισε τη σημασία την οποία έχει η ύπαρξη ενός κανονιστικού πλαισίου εφαρμοζόμενου στο περιεχόμενο των οπτικοακουστικών υπηρεσιών το οποίο θα συμβάλλει στην κατοχύρωση της ελεύθερης κυκλοφορίας αυτών των υπηρεσιών στην Κοινότητα και θα ανταποκρίνεται στις προσφερόμενες από τις νέες τεχνολογίες δυνατότητες ανάπτυξης σε αυτόν τον τομέα, λαμβάνοντας ταυτόχρονα υπόψη τις ιδιαιτερότητες, ιδίως πολιτιστικές και κοινωνιολογικές, των οπτικοακουστικών προγραμμάτων, ανεξαρτήτως του τρόπου μετάδοσή τους 7

(5) ότι κατά τη σύνοδό του, της 28ης Σεπτεμβρίου 1994, το Συμβούλιο δέχθηκε ευνοϊκά αυτό το σχέδιο δράσης και τόνισε την ανάγκη βελτίωσης της ανταγωνιστικότητας της ευρωπαϊκής βιομηχανίας του οπτικοακουστικού τομέα 7

(6) ότι κάθε νομοθετικό πλαίσιο για νέες υπηρεσίες του οπτικοακουστικού τομέα πρέπει να είναι συμβατό με τον αρχικό στόχο της παρούσας οδηγίας, που είναι να δημιουργήσει το νομικό πλαίσιο για την ελεύθερη κυκλοφορία των υπηρεσιών 7

(7) ότι οι αρχηγοί κρατών και κυβερνήσεων, συνελθόντες στο Ευρωπαϊκό Συμβούλιο του Έσσεν στις 9 και 10 Δεκεμβρίου 1994, κάλεσαν την Επιτροπή να υποβάλει πρόταση αναθεώρησης της οδηγίας 89/552/ΕΟΚ πριν από την επόμενη σύνοδό τους 7

(8) ότι η εφαρμογή της οδηγίας 89/552/ΕΟΚ αποκάλυψε την ανάγκη διευκρίνισης της έννοιας της δικαιοδοσίας όπως εφαρμόζεται ειδικά στον οπτικοακουστικό τομέα 7 ότι, λαμβανομένης υπόψη της νομολογίας του Δικαστηρίου των Ευρωπαϊκών Κοινοτήτων, θα πρέπει να ορισθεί το κριτήριο της εγκατάστασης ως το κύριο κριτήριο για τον καθορισμό της δικαιοδοσίας ενός συγκεκριμένου κράτους μέλους 7

(9) ότι η έννοια της εγκατάστασης, σύμφωνα με τα κριτήρια που έχουν ορισθεί από το Δικαστήριο στην απόφαση της 25ης Ιουλίου 1991 στην υπόθεση Factortame (5), ενέχει την πραγματική άσκηση μιας οικονομικής δραστηριότητας με τη δημιουργία μιας μόνιμης εγκατάστασης για αόριστο χρονικό διάστημα 7

(10) ότι η εγκατάσταση ενός οργανισμού τηλεοπτικών μεταδόσεων μπορεί να προσδιορισθεί με μια σειρά πρακτικών κριτηρίων, όπως είναι ο τόπος των κεντρικών γραφείων του παρέχοντος υπηρεσίες, ο τόπος όπου συνήθως λαμβάνονται οι αποφάσεις σχετικά με την πολιτική των προγραμμάτων, ο τόπος όπου γίνεται η οριστική συναρμολόγηση και επεξεργασία του προγράμματος το οποίο πρόκειται να μεταδοθεί στο κοινό και ο τόπος όπου ευρίσκεται σημαντικό μέρος του προσωπικού που είναι απαραίτητο για την άσκηση της δραστηριότητας τηλεοπτικών μεταδόσεων 7

(11) ότι ο καθορισμός μιας σειράς υλικών κριτηρίων αποσκοπεί να προσδιορίσει, με εξαντλητική διαδικασία, το ένα και μόνο κράτος μέλος που είναι αρμόδιο για ένα ραδιοτηλεοπτικό οργανισμό όσον αφορά την παροχή υπηρεσιών την οποία ρυθμίζει η οδηγία 7 ότι, ωστόσο, λαμβανομένης υπόψη της νομολογίας του Δικαστηρίου και για να αποφευχθούν περιπτώσεις κενού αρμοδιότητας, είναι σκόπιμο να αναφερθεί το κριτήριο της εγκατάστασης κατά την έννοια του άρθρου 52 και επόμενα της συνθήκης για την ίδρυση της Ευρωπαϊκής Κοινότητας, ως το τελικό κριτήριο για τον προσδιορισμό της αρμοδιότητας ενός κράτους μέλους 7

(12) ότι, σύμφωνα με πάγια νομολογία του Δικαστηρίου (1), ένα κράτος μέλος διατηρεί το δικαίωμα να λαμβάνει μέτρα κατά ραδιοτηλεοπτικού οργανισμού, ο οποίος εγκαθίσταται σε άλλο κράτος μέλος, του οποίου όμως η δραστηριότητα στρέφεται πλήρως ή κατά κύριο λόγο προς το έδαφος του πρώτου κράτους μέλους, εφόσον αυτή η εγκατάσταση έλαβε χώρα προκειμένου να διαφύγει της εφαρμογής της νομοθεσίας η οποία θα έπρεπε να εφαρμοσθεί σε αυτόν τον οργανισμό αν αυτός ήταν εγκατεστημένος στο έδαφος του πρώτου κράτους μέλους 7

(13) ότι το άρθρο ΣΤ παράγραφος 2 της συνθήκης για την Ευρωπαϊκή Ένωση ορίζει ότι η Ένωση σέβεται τα θεμελιώδη δικαιώματα, όπως κατοχυρώνονται με την Ευρωπαϊκή Σύμβαση για την Προστασία των Δικαιωμάτων του Ανθρώπου και των Θεμελιωδών Ελευθεριών, ως γενικές αρχές του κοινοτικού δικαίου 7 ότι κάθε μέτρο που λαμβάνεται δυνάμει του άρθρου 2α της οδηγίας 89/552/ΕΟΚ, όπως τροποποιείται από την παρούσα οδηγία, και αποβλέπει στον περιορισμό της λήψης ή/και την αναστολή της αναμετάδοσης τηλεοπτικών εκπομπών πρέπει να συμβιβάζεται με αυτές τις αρχές 7

(14) ότι είναι ανάγκη να εξασφαλισθεί η πραγματική εφαρμογή των διατάξεων της οδηγίας 89/552/ΕΟΚ, όπως τροποποιείται από την παρούσα οδηγία, σε όλη την Κοινότητα, ώστε να κατοχυρωθεί ο ελεύθερος και θεμιτός ανταγωνισμός μεταξύ των επιχειρήσεων της αυτής βιομηχανίας 7

(15) ότι οι άμεσα θιγόμενοι τρίτοι, συμπεριλαμβανομένων των υπηκόων άλλων κρατών μελών, πρέπει να μπορούν να επικαλεσθούν τα δικαιώματα τους, σύμφωνα με την εθνική νομοθεσία, ενώπιον των αρμόδιων δικαστικών ή άλλων αρχών του κράτους μέλους στη δικαιοδοσία των οποίων υπάγεται ο οργανισμός ραδιοτηλεοπτικής μετάδοσης ο οποίος ενδέχεται να μην τηρεί τις εθνικές διατάξεις που απορρέουν από την εφαρμογή της οδηγίας 89/552/ΕΟΚ, όπως τροποποιείται από την παρούσα οδηγία 7

(16) ότι τα κράτη μέλη έχουν την ευχέρεια να λαμβάνουν τα μέτρα που κρίνουν απαραίτητα κατά εκπομπών προερχόμενων από τρίτες χώρες, οι οποίες δεν πληρούν τις προϋποθέσεις που ορίζονται στο άρθρο 2 της οδηγίας 89/552/ΕΟΚ, όπως τροποποιείται από την παρούσα οδηγία, υπό τον όρο ότι τηρούν το κοινοτικό δίκαιο και τις διεθνείς υποχρεώσεις της Κοινότητας 7

(17) ότι, προκειμένου να καταργηθούν τα εμπόδια που απορρέουν από τις διαφορές που υφίστανται μεταξύ των εθνικών νομοθεσιών στον τομέα της προώθησης των ευρωπαϊκών έργων, η οδηγία 89/552/ΕΟΚ, όπως τροποποιείται από την παρούσα οδηγία, περιλαμβάνει διατάξεις με στόχο την εναρμόνιση αυτών των νομοθεσιών 7 ότι οι διατάξεις οι οποίες γενικά επιτρέπουν την ελευθέρωση του εμπορίου, πρέπει να περιέχουν διατάξεις που να εναρμονίζουν τους όρους ανταγωνισμού 7

(18) ότι, εξάλλου, σύμφωνα με το άρθρο 128 παράγραφος 4 της συνθήκης για την ίδρυση της Ευρωπαϊκής Κοινότητας, απαιτείται από την Κοινότητα να λαμβάνει υπόψη τις πολιτιστικές πτυχές όταν αναλαμβάνει δράση δυνάμει άλλων διατάξεων της συνθήκης 7

(19) ότι η Πράσινη Βίβλος σχετικά με τις «Στρατηγικές επιλογές για την ενίσχυση της βιομηχανίας των προγραμμάτων στο πλαίσιο της οπτικοακουστικής πολιτικής της Ευρωπαϊκής Ένωσης», η οποία εξεδόθη από την Επιτροπή στις 7 Απριλίου 1994, υπογραμμίζει, μεταξύ άλλων, την ανάγκη να ληφθούν μέτρα για την προώθηση των ευρωπαϊκών έργων προκειμένου να προαχθεί η ανάπτυξη του τομέα 7 ότι το πρόγραμμα Media II, που αποσκοπεί στην προώθηση της κατάρτισης, της ανάπτυξης και της διανομής στον οπτικοακουστικό τομέα, προορίζεται επίσης να επιτρέψει την ανάπτυξη της παραγωγής ευρωπαϊκών έργων 7

(20) ότι οι ραδιοτηλεοπτικοί οργανισμοί, οι κατασκευαστές προγραμμάτων, οι παραγωγοί, οι δημιουργοί και οι άλλοι εμπειρογνώμονες θα πρέπει να ενθαρρυνθούν ώστε να εκπονήσουν λεπτομερέστερα σχέδια και στρατηγικές που να αποσκοπούν στην ανάπτυξη ευρωπαϊκών οπτικοακουστικών ταινιών φαντασίας απευθυνομένων σε διεθνές κοινό 7

(21) ότι στους προαναφερόμενους λόγους είναι ανάγκη να προστεθούν όροι προκειμένου να βελτιωθεί η ανταγωνιστικότητα της βιομηχανίας προγραμμάτων 7 ότι η ανακοίνωση σχετικά με την εφαρμογή των άρθρων 4 και 5 της οδηγίας 89/552/ΕΟΚ, η οποία εξεδόθη από την Επιτροπή στις 3 Μαρτίου 1994 σύμφωνα με το άρθρο 4 παράγραφος 3 της εν λόγω οδηγίας, κατέληξε στο συμπέρασμα ότι μέτρα προώθησης των ευρωπαϊκών έργων μπορούν να συμβάλλουν σ' αυτή τη βελτίωση 7

(22) ότι οι διαστάσεις των ευρωπαϊκών έργων πρέπει να επιτυγχάνονται, λαμβανομένης υπόψη της οικονομικής πραγματικότητας 7 ότι, συνεπώς, απαιτείται ένα προοδευτικό σύστημα για την επίτευξη του στόχου αυτού 7

(23) ότι το ζήτημα των συγκεκριμένων προθεσμιών για κάθε είδος τηλεοπτικής προβολής κινηματογραφικών έργων πρέπει να ρυθμίζεται, κατά κύριο λόγο, με συμφωνίες μεταξύ των ενδιαφερομένων μερών ή των σχετικών επαγγελματικών κύκλων 7 ότι, ωστόσο, ελλείψει τέτοιων συμφωνιών, θα πρέπει να προγραμματίζεται χρονικά η προβολή αυτών των έργων 7 (24) ότι η διαφήμιση των φαρμάκων που προορίζονται για ανθρώπους διέπεται από τις διατάξεις της οδηγίας 92/28/ΕΟΚ (1) 7

(25) ότι ο χρόνος ημερήσιας μετάδοσης που διατίθεται για ανακοινώσεις του ραδιοτηλεοπτικού οργανισμού σχετικά με τα δικά του προγράμματα και τα δευτερεύοντα αμέσως παράγωγα προϊόντα ή για κοινωφελείς ανακοινώσεις και εκκλήσεις για αγαθοεργίες που μεταδίδονται δωρεάν, δεν πρέπει να περιλαμβάνεται στο μέγιστο χρόνο μετάδοσης που μπορεί να διατίθεται ανά ημέρα ή ώρα για τη διαφήμιση και την τηλεαγορά 7

(26) ότι, προκειμένου να αποφευχθούν οι στρεβλώσεις του ανταγωνισμού, αυτή η παρέκκλιση περιορίζεται στις ανακοινώσεις σχετικά με προϊόντα που πληρούν τη διπλή προϋπόθεση να είναι δευτερεύοντα αλλά και αμέσως παράγωγα προϊόντα των συγκεκριμένων προγραμμάτων 7 ότι ο όρος δευτερεύοντα αναφέρεται σε προϊόντα συγκεκριμένος σκοπός των οποίων είναι να δίδουν στους τηλεθεάτες τη δυνατότητα να επωφελούνται πλήρως ή να έχουν αμφίδρομη επικοινωνία μ' αυτά τα προγράμματα 7

(27) ότι, με την προοπτική της ανάπτυξης της τηλεαγοράς, η οποία έχει οικονομική σημασία για τους ενδιαφερόμενους ως σύνολο και αποτελεί πραγματική διέξοδο για αγαθά και υπηρεσίες εντός της Κοινότητας, είναι ουσιώδους σημασίας να τροποποιηθούν οι κανόνες για το χρόνο μετάδοσης και να εξασφαλισθεί υψηλό επίπεδο προστασίας του καταναλωτή με τη θεσμοθέτηση κατάλληλων κανόνων που να διέπουν τη μορφή και το περιεχόμενο τέτοιων εκπομπών 7

(28) ότι είναι σημαντικό για τις αρμόδιες εθνικές αρχές, κατά τον έλεγχο της εφαρμογής των σχετικών διατάξεων, να μπορούν να διακρίνουν, όσον αφορά τους σταθμούς που δεν είναι αποκλειστικά αφιερωμένοι στην τηλεαγορά, μεταξύ, αφενός, του χρόνου μετάδοσης που διατίθεται σε μηνύματα της τηλεαγοράς, διαφημιστικά μηνύματα και άλλες μορφές διαφήμισης και, αφετέρου, του χρόνου μετάδοσης που διατίθεται σε χρονοθυρίδες της τηλεαγοράς 7 ότι, συνεπώς, είναι αναγκαίο και επαρκεί να προσδιορίζεται σαφώς κάθε χρονοθυρίδα με οπτικά και ακουστικά μέσα, τουλάχιστον στην αρχή και στο τέλος της χρονοθυρίδας 7

(29) ότι η οδηγία 89/552/ΕΟΚ, όπως τροποποιείται από την παρούσα οδηγία, εφαρμόζεται στους σταθμούς που είναι αποκλειστικά αφιερωμένοι στην τηλεαγορά ή την αυτοπροβολή, χωρίς στοιχεία συμβατικών προγραμμάτων, όπως ειδήσεις, αθλητισμό, ταινίες, ντοκυμανταίρ και θεατρικά έργα, μόνο για τους σκοπούς των οδηγιών αυτών και με την επιφύλαξη της υπαγωγής τους στο πεδίο εφαρμογής άλλων κοινοτικών πράξεων 7

(30) ότι είναι ανάγκη να διευκρινιστεί ότι οι δραστηριότητες αυτοπροβολής αποτελούν συγκεκριμένη μορφή διαφήμισης κατά την οποία ο ραδιοτηλεοπτικός οργανισμός προβάλλει τα δικά του προϊόντα, υπηρεσίες, προγράμματα ή σταθμούς 7 ότι, ιδίως, αναγγελίες αποτελούμενες από παράθεση σκηνών προγραμμάτων θα πρέπει να αντιμετωπίζονται ως προγράμματα 7 ότι η αυτοπροβολή αποτελεί νέο και σχετικά άγνωστο φαινόμενο και, συνεπώς, οι σχετικές διατάξεις ενδέχεται να προσφέρονται ιδιαίτερα για αναθεώρηση κατά τις μελλοντικές εξετάσεις της παρούσας οδηγίας 7

(31) ότι είναι ανάγκη να διευκρινισθούν οι κανόνες για την προστασία της σωματικής, πνευματικής και ηθικής ανάπτυξης των ανηλίκων 7 ότι η καθιέρωση σαφούς διάκρισης μεταξύ προγραμμάτων που απαγορεύονται πλήρως και προγραμμάτων που μπορούν να επιτρέπονται με την επιφύλαξη κατάλληλων τεχνικών μέσων, θα κάλυπτε τις ανησυχίες που διατύπωσαν τα κράτη μέλη και η Κοινότητα για το δημόσιο συμφέρον 7

(32) ότι καμία διάταξη της παρούσας οδηγίας σχετική με την προστασία των ανηλίκων και τη δημόσια τάξη δεν απαιτεί να εφαρμόζονται απαραιτήτως τα μέτρα αυτά με εκ των προτέρων έλεγχο των τηλεοπτικών εκπομπών 7

(33) ότι η διερεύνηση, από την Επιτροπή, σε επαφή με τις αρμόδιες αρχές των κρατών μελών, των δυνατών πλεονεκτημάτων και μειονεκτημάτων τυχόν περαιτέρω μέτρων για τη διευκόλυνση του εκ μέρους γονέων και κηδεμόνων ελέγχου των προγραμμάτων που μπορούν να παρακολουθούν οι ανήλικοι, μπορεί να περιλαμβάνει, μεταξύ άλλων:

- την υποχρέωση οι νέες συσκευές τηλεόρασης να είναι εξοπλισμένες με τεχνικό μέσο που να επιτρέπει στους γονείς και κηδεμόνες να εμποδίζουν την παρακολούθηση ορισμένων προγραμμάτων,

- τη δημιουργία κατάλληλων συστημάτων κατάταξης των προγραμμάτων,

- την ενθάρρυνση πολιτικής οικογενειακής τηλεόρασης,

- άλλα μέτρα εκπαίδευσης και ευαισθητοποίησης,

- κατάλληλες μελέτες σκοπιμότητας,

- τη συνεκτίμηση της πείρας που έχει αποκτηθεί σ' αυτό τον τομέα μέσα και έξω από την Ευρώπη, καθώς και τις απόψεις των ενδιαφερομένων, όπως ραδιοτηλεοπτικών οργανισμών, παραγωγών, ειδικών για την παιδεία και τα μέσα μαζικής ενημέρωσης και σχετικών συλλόγων,

προκειμένου να υποβληθούν, εν ανάγκη πριν από τη λήξη της προθεσμίας που ορίζεται στο άρθρο 26, οι κατάλληλες προτάσεις για νομοθετικά ή άλλα μέτρα 7

(34) ότι είναι σκόπιμο να τροποποιηθεί η οδηγία 89/552/ΕΟΚ, ώστε να επιτραπεί η χορηγία τηλεοπτικών προγραμμάτων από φυσικά ή νομικά πρόσωπα οι δραστηριότητες των οποίων περιλαμβάνουν την παραγωγή ή πώληση φαρμάκων και θεραπευτικών αγωγών που διατίθενται μόνο με ιατρική συνταγή, υπό τον όρο ότι η χορηγία αυτή δεν καταστρατηγεί την απαγόρευση της τηλεοπτικής διαφήμισης φαρμάκων και θεραπευτικών αγωγών που διατίθενται μόνο με ιατρική συνταγή 7 (35) ότι η προσέγγιση της οδηγίας 89/552/ΕΟΚ και της παρούσας οδηγίας επελέγη για να επιτευχθεί η ουσιαστική εναρμόνιση που είναι αναγκαία και επαρκής για να εξασφαλισθεί η ελεύθερη κυκλοφορία των τηλεοπτικών εκπομπών στην Κοινότητα 7 ότι τα κράτη μέλη διατηρούν την ευχέρεια, όσον αφορά τους ραδιοτηλεοπτικούς οργανισμούς που υπάγονται στη δικαιοδοσία τους, να εφαρμόζουν λεπτομερέστερους ή αυστηρότερους κανόνες στους τομείς που συντονίζονται με την παρούσα οδηγία, συμπεριλαμβανομένων, μεταξύ άλλων, κανόνων για την επίτευξη στόχων γλωσσικής πολιτικής και την προστασία του δημόσιου συμφέροντος σε συνάρτηση με το ρόλο της τηλεόρασης ως πηγής πληροφοριών, εκπαίδευσης, πολιτισμού και ψυχαγωγίας και την ανάγκη να διασφαλιστεί η πολυφωνία στους τομείς της βιομηχανίας πληροφόρησης και των μέσων μαζικής ενημέρωσης και η προστασία του ανταγωνισμού, με στόχο να αποφεύγεται η κατάχρηση δεσποζουσών θέσεων ή/και ο σχηματισμός ή η εδραίωση δεσποζουσών θέσεων 7 ότι οι κανόνες αυτοί πρέπει να συμβιβάζονται προς το κοινοτικό δίκαιο 7

(36) ότι το άρθρο Β της συνθήκης για την Ευρωπαϊκή Ένωση ορίζει ότι ένας από τους στόχους της Ένωσης είναι να διατηρήσει στο ακέραιο το κοινοτικό κεκτημένο,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 89/552/ΕΟΚ τροποποιείται ως εξής:

1. το άρθρο 1 τροποποιείται ως εξής:

α) παρεμβάλλεται το ακόλουθο στοιχείο β):

«β) "ραδιοτηλεοπτικός οργανισμός", το φυσικό ή νομικό πρόσωπο που έχει τη συντακτική ευθύνη για τη σύνθεση των προγραμμάτων τηλεοπτικών εκπομπών κατά την έννοια του στοιχείου α) και που τα μεταδίδει ή αναθέτει τη μετάδοσή τους σε τρίτους.»

β) το πρώην στοιχείο β) γίνεται στοιχείο γ) και διατυπώνεται ως εξής:

«γ) "τηλεοπτική διαφήμιση", κάθε μορφή τηλεοπτικής ανακοίνωσης που μεταδίδεται έναντι πληρωμής ή αναλόγου ανταλλάγματος ή για λόγους αυτοπροβολής, από μια δημόσια ή ιδιωτική επιχείρηση στα πλαίσια εμπορικής, βιομηχανικής ή βιοτεχνικής δραστηριότητας ή άσκησης επαγγέλματος, με σκοπό την προώθηση της παροχής αγαθών ή υπηρεσιών, συμπεριλαμβανομένων ακινήτων, δικαιωμάτων και υποχρεώσεων, έναντι πληρωμής.»

γ) τα στοιχεία γ και δ) θα γίνονται στοιχεία δ) και ε) 7

δ) προστίθεται το ακόλουθο στοιχείο:

«στ) "τηλεαγορά", άμεσες προσφορές που εκπέμπονται προς το κοινό με σκοπό την παροχή αγαθών ή υπηρεσιών, έναντι πληρωμής, συμπεριλαμβανομένων ακινήτων, δικαιωμάτων και υποχρεώσεων.»

2. το άρθρο 2 αντικαθίσταται από το ακόλουθο κείμενο:

«Άρθρο 2

1. Κάθε κράτος μέλος μεριμνά ώστε όλες οι τηλεοπτικές εκπομπές που μεταδίδονται από ραδιοτηλεοπτικούς οργανισμούς που υπάγονται στη δικαιοδοσία του να τηρούν τους κανόνες του νομικού συστήματος το οποίο ισχύει σ' αυτό το κράτος μέλος για τις εκπομπές που απευθύνονται στο κοινό.

2. Για τους σκοπούς της παρούσας οδηγίας, ως ραδιοτηλεοπτικοί οργανισμοί που υπάγονται στη δικαιοδοσία ενός κράτους μέλους νοούνται εκείνοι:

- οι οποίοι είναι εγκατεστημένοι στο κράτος μέλος αυτό σύμφωνα με την παράγραφο 3,

- στους οποίους εφαρμόζεται η παράγραφος 4.

3. Για τους σκοπούς της παρούσας οδηγίας, ένας ραδιοτηλεοπτικός οργανισμός θεωρείται ότι είναι εγκατεστημένος σε ένα κράτος μέλος στις ακόλουθες περιπτώσεις:

α) ο ραδιοτηλεοπτικός οργανισμός έχει τα κεντρικά γραφεία του σ' αυτό το κράτος μέλος και οι συντακτικές αποφάσεις για τα προγράμματά του λαμβάνονται στο κράτος μέλος αυτό 7 β) εάν ένας ραδιοτηλεοπτικός οργανισμός έχει τα κεντρικά γραφεία του σε ένα κράτος μέλος αλλά οι συντακτικές αποφάσεις για τα προγράμματά του λαμβάνονται σε άλλο κράτος μέλος, ο οργανισμός αυτός θεωρείται ότι είναι εγκατεστημένος στο κράτος μέλος στο οποίο εργάζεται ένα σημαντικό τμήμα του προσωπικού του που ασχολείται με τη δραστηριότητα τηλεοπτικών εκπομπών 7 εάν ένα σημαντικό τμήμα του προσωπικού του, το οποίο ασχολείται με τη δραστηριότητα τηλεοπτικών εκπομπών, εργάζεται σε καθένα από τα κράτη μέλη αυτά, ο ραδιοτηλεοπτικός οργανισμός θεωρείται ότι είναι εγκατεστημένος στο κράτος μέλος όπου έχει τα κεντρικά γραφεία του 7 εάν ένα σημαντικό τμήμα του προσωπικού που ασχολείται με τη δραστηριότητα τηλεοπτικών εκπομπών, δεν εργάζεται σε κανένα από αυτά τα κράτη μέλη, ο ραδιοτηλεοπτικός οργανισμός θεωρείται ότι είναι εγκατεστημένος στο κράτος μέλος στο οποίο άρχισε, για πρώτη φορά, τις εκπομπές του σύμφωνα με το νομικό σύστημα εκείνου του κράτους μέλους, εφόσον διατηρεί σταθερό και πραγματικό δεσμό με την οικονομία αυτού του κράτους μέλους 7 γ) εάν ένας ραδιοτηλεοπτικός οργανισμός έχει τα κεντρικά γραφεία του σε ένα κράτος μέλος, αλλά οι αποφάσεις για τα προγράμματά του λαμβάνονται σε τρίτη χώρα, ή αντιστρόφως, θεωρείται ότι είναι εγκατεστημένος στο συγκεκριμένο κράτος μέλος, εφόσον ένα σημαντικό τμήμα του προσωπικού του το οποίο ασχολείται με τη δραστηριότητα τηλεοπτικών εκπομπών εργάζεται σε αυτό το κράτος μέλος.

4. Οι ραδιοτηλεοπτικοί οργανισμοί, στους οποίους δεν εφαρμόζονται οι διατάξεις της παραγράφου 3, θεωρούνται ότι υπόκεινται στη δικαιοδοσία ενός κράτους μέλους στις ακόλουθες περιπτώσεις:

α) χρησιμοποιούν συχνότητα η οποία έχει παραχωρηθεί από αυτό το κράτος μέλος 7 β) μολονότι δεν χρησιμοποιούν συχνότητα που έχει παραχωρηθεί από ένα κράτος μέλος, χρησιμοποιούν δορυφορικό δυναμικό που ανήκει σε αυτό το κράτος μέλος 7 γ) μολονότι δεν χρησιμοποιούν ούτε συχνότητα που έχει παραχωρηθεί από ένα κράτος μέλος ούτε δορυφορικό δυναμικό που ανήκει σε ένα κράτος μέλος, χρησιμοποιούν ανοδική σύνδεση προς δορυφόρο ευρισκόμενη σε αυτό το κράτος μέλος.

5. Σε περίπτωση που δεν είναι δυνατόν να προσδιορισθεί σύμφωνα με τις παραγράφους 3 και 4 ποιο κράτος μέλος έχει τη δικαιοδοσία, αρμόδιο είναι το κράτος μέλος στο οποίο είναι εγκατεστημένος ο ραδιοτηλεοπτικός οργανισμός σύμφωνα με το άρθρο 52 και επόμενα της συνθήκης για την ίδρυση της Ευρωπαϊκής Κοινότητας.

6. Η παρούσα οδηγία δεν εφαρμόζεται στις εκπομπές που απευθύνονται αποκλειστικά προς τρίτες χώρες και των οποίων δεν γίνεται άμεση ή έμμεση λήψη από το κοινό σε ένα η περισσότερα κράτη μέλη.»

3. παρεμβάλλεται το ακόλουθο άρθρο:

«Άρθρο 2α

1. Τα κράτη μέλη εξασφαλίζουν την ελευθερία λήψεως και δεν εμποδίζουν την αναμετάδοση στο έδαφός τους των τηλεοπτικών εκπομπών που προέρχονται από άλλα κράτη μέλη, για λόγους που εμπίπτουν σε τομείς τους οποίους συντονίζει η παρούσα οδηγία.

2. Τα κράτη μέλη μπορούν προσωρινά να παρεκκλίνουν από την παράγραφο 1, αν συντρέχουν οι ακόλουθες προϋποθέσεις:

α) η τηλεοπτική εκπομπή η προερχόμενη από άλλο κράτος μέλος παραβαίνει προφανώς, σοβαρώς και βαρέως το άρθρο 22 παράγραφοι 1 ή 2 ή/και το άρθρο 22α 7 β) ο ραδιοτηλεοπτικός οργανισμός παρέβη τη (τις) διάταξη (-εις) του στοιχείου α) τουλάχιστον δύο φορές εντός των δώδεκα προηγούμενων μηνών 7 γ) το συγκεκριμένο κράτος μέλος έχει κοινοποιήσει, γραπτώς, στο ραδιοτηλεοπτικό οργανισμό και στην Επιτροπή, τις ισχυριζόμενες παραβάσεις, καθώς και τα μέτρα που σκοπεύει να λάβει σε περίπτωση νέας παράβασης 7

δ) οι διαβουλεύσεις με το κράτος μέλος μετάδοσης και την Επιτροπή δεν κατέληξαν σε φιλικό διακανονισμό, εντός 15 ημερών από την κοινοποίηση που προβλέπεται στο στοιχείο γ), και η ισχυριζόμενη παράβαση εξακολουθεί.

Εντός δύο το πολύ μηνών από την κοινοποίηση των μέτρων που λαμβάνει το κράτος μέλος, η Επιτροπή αποφασίζει αν τα μέτρα συμβιβάζονται προς το κοινοτικό δίκαιο. Εάν αποφασίσει ότι τα μέτρα δεν συμβιβάζονται προς το κοινοτικό δίκαιο, ζητείται από το κράτος μέλος να θέσει τέρμα στα εν λόγω μέτρα επειγόντως.

3. Η παράγραφος 2 ισχύει υπό την επιφύλαξη της εφαρμογής οιασδήποτε διαδικασίας ή θεραπείας ή κύρωσης για τις εν λόγω παραβάσεις εντός του κράτους μέλους στη δικαιοδοσία του οποίου υπάγεται ο σχετικός ραδιοτηλεοπτικός οργανισμός.»

4. το άρθρο 3 αντικαθίσταται από το ακόλουθο κείμενο:

«Άρθρο 3

1. Τα κράτη μέλη έχουν την ευχέρεια, όσον αφορά τους ραδιοτηλεοπτικούς οργανισμούς που υπάγονται στη δικαιοδοσία τους, να τηρούν αυστηρότερους ή λεπτομερέστερους κανόνες στους τομείς που καλύπτοονται από την παρούσα οδηγία.

2. Τα κράτη μέλη μεριμνούν, με κατάλληλα μέσα και στα πλαίσια της νομοθεσία τους, ώστε οι ραδιοτηλεοπτικοί οργανισμοί που υπάγονται στη δικαιοδοσία τους να τηρούν πραγματικά τις διατάξεις της παρούσας οδηγίας.

3. Τα μέτρα περιλαμβάνουν τις κατάλληλες διαδικασίες που επιτρέπουν στους άμεσα θιγόμενους τρίτους, συμπεριλαμβανομένων των υπηκόων άλλων κρατών μελών, να προσφεύγουν στις αρμόδιες δικαστικές ή άλλες αρχές για να επιτύχουν την πραγματική τήρηση σύμφωνα με τις εθνικές διατάξεις.»

5. στο άρθρο 4 παράγραφος 1, οι λέξεις «ή των υπηρεσιών τηλεκειμενογραφίας» αντικαθίστανται από τις λέξεις «ή των υπηρεσιών τηλεκειμενογραφίας και τηλεαγοράς» 7 6. στο άρθρο 5, οι λέξεις «ή των υπηρεσιών τηλεκειμενογραφίας» αντικαθίστανται από τις λέξεις «ή των υπηρεσιών τηλεκειμενογραφίας και τηλεαγοράς: 7 7. το άρθρο 6 τροποποιείται ως εξής:

α) στην παράγραφο 1, το στοιχείο α) αντικαθίσταται από το ακόλουθο κείμενο:

«α) τα έργα καταγωγής κρατών μελών.»

β) στην παράγραφο 1, προστίθεται το ακόλουθο εδάφιο:

«Η εφαρμογή των διατάξεων των στοιχειών β) και γ) προϋποθέτει ότι τα έργα καταγωγής κρατών μελών δεν υπόκεινται σε μέτρα που εισάγουν διακρίσεις στις εν λόγω τρίτες χώρες.»

γ) η παράγραφος 3 αντικαθίσταται από το ακόλουθο κείμενο:

«3. Τα έργα που αναφέρονται στην παράγραφο 1 στοιχείο γ) είναι εκείνα που πραγματοποιούνται είτε αποκλειστικά είτε σε συμπαραγωγή με παραγωγούς εγκατεστημένους σε ένα ή περισσότερα κράτη μέλη, από παραγωγούς εγκατεστημένους σε μιά ή περισσότερες ευρωπαϊκές τρίτες χώρες με τις οποίες η Κοινότητα έχει συνάψει συμφωνίες για τον οπτικοακουστικό τομέα, εφόσον τα έργα αυτά πραγματοποιούνται κυρίως από δημιουργούς και εργαζομένους που κατοικούν σε ένα ή περισσότερα ευρωπαϊκά κράτη.»

δ) η παράγραφος 4 γίνεται παράγραφος 5 και παρεμβάλλεται η ακόλουθη παράγραφος:

«4. Τα έργα τα οποία δεν είναι ευρωπαϊκά κατά την έννοια της παραγράφου 1, αλλά παράγονται στο πλαίσιο διμερών συνθηκών συμπαραγωγής που συνάπτονται μεταξύ κρατών μελών και τρίτων χωρών, λογίζονται ως ευρωπαϊκά, εφόσον οι κοινοτικοί συμπαραγωγοί συνεισφέρουν το μεγαλύτερο μέρος του συνολικού κόστους παραγωγής και η παραγωγή δεν ελέγχεται από έναν ή περισσότερους παραγωγούς εγκατεστημένους εκτός του εδάφους των κρατών μελών.»

ε) στη νέα παράγραφο 5, οι λέξεις «της παραγράφου 1» αντικαθίστται από τις λέξεις «των παραγράφων 1 και 4» 7

8. το άρθρο 7 αντικαθίσταται από το ακόλουθο κείμενο:

«Άρθρο 7

1. Οι ραδιοτηλεοπτικοί οργανισμοί δεν μεταδίδουν κινηματογραφικά έργα πριν παρέλθουν δεκαοκτώ μήνες από την πρώτη προβολή των έργων αυτών στους κινηματογράφους ενός κράτους μέλους, εκτός εάν υπάρχει διαφορετική συμφωνία μεταξύ των δικαιούχων και των οργανισμών αυτών.

2. Η αναφερομένη στην παράγραφο 1 περίοδος μειώνεται σε δώδεκα μήνες:

α) για τους σταθμούς με χρέωση ανά θέση και τους σταθμούς συνδρομητικής τηλεόρασης 7 β) για τα κινηματογραφικά έργα που συμπαράγονται με το ραδιοτηλεοπτικό οργανισμό.»

9. το άρθρο 8 καταργείται 7

10. το άρθρο 9 αντικαθίσταται από το ακόλουθο κείμενο:

«Άρθρο 9

Το παρόν κεφάλαιο δεν εφαρμόζεται στις τηλεοπτικές εκπομπές που απευθύνονται σε τοπικά ακροατήρια και δεν αποτελούν μέρος εθνικού δικτύου.»

11. ο τίτλος του κεφαλαίου IV αντικαθίσταται από το ακόλουθο κείμενο:

«Τηλεοπτική διαφήμιση, χορηγία και τηλεαγορά»

12. το άρθρο 10 αντικαθίσταται από το ακόλουθο κείμενο:

«Άρθρο 10

1. Η τηλεοπτική διαφήμιση και η τηλεαγορά πρέπει να αναγνωρίζονται εύκολα ως τέτοιες και να διακρίνονται σαφώς από τα άλλα μέρη του προγράμματος με τη χρησιμοποίηση οπτικών ή/και ακουστικών μέσων.

2. Τα μεμονωμένα διαφημιστικά μηνύματα και τα μηνύματα τηλεαγοράς αποτελούν εξαίρεση.

3. Η διαφήμιση και η τηλεαγορά δεν χρησιμοποιούν τεχνικές που απευθύνονται στο υποσυνείδητο.

4. Απαγορεύεται η συγκεκαλυμμένη διαφήμιση και τηλεαγορά.»

13. το άρθρο 11 αντικαθίσταται από το ακόλουθο κείμενο:

«Άρθρο 11

1. Τα διαφημιστικά μηνύματα και τα μηνύματα τηλεαγοράς παρεμβάλλονται μεταξύ των εκπομπών. Με την επιφύλαξη των προϋποθέσεων που ορίζονται στις παραγράφους 2 έως 5, τα διαφημιστικά μηνύματα και τα μηνύματα τηλεαγοράς μπορούν επίσης να παρεμβάλλονται και κατά τη διάρκεια των εκπομπών, έτσι ώστε να μην θίγεται η αρτιότητα και η αξία της εκπομπής, λαμβανομένων υπόψη των φυσικών διακοπών του προγράμματος, καθώς και της διάρκειας και της φύσης του, και εφόσον δεν θίγονται τα δικαιώματα των δικαιούχων.

2. Στις εκπομπές που αποτελούνται από αυτόνομα μέρη ή στις αθλητικές εκπομπές και στα γεγονότα και θεάματα ανάλογης διάρθρωσης που περιλαμβάνουν διαλείμματα, τα διαφημιστικά μηνύματα και τα μηνύματα τηλεαγοράς παρεμβάλλονται μόνο μεταξύ των μερών ή στα διαλείμματα.

3. Η μετάδοση οπτικοακουστικών έργων όπως τα κινηματογραφικά έργα μακράς διαρκείας και τα έργα που έχουν γυριστεί για την τηλεόραση (εκτός των σειρών αυτοτελών εκπομπών, των σήριαλ, των ψυχαγωγικών εκπομπών και των ντοκυμανταίρ) μπορεί να διακόπτεται μία φορά για κάθε χρονικό διάστημα 45 λεπτών, υπό τον όρο ότι η προγραμματισμένη διάρκειά τους υπερβαίνει τα 45 λεπτά. Άλλη μια διακοπή επιτρέπεται εάν η προγραμματισμένη διάρκειά τους υπερβαίνει κατά 20 τουλάχιστον λεπτά τη διάρκεια δύο ή περισσότερων πλήρων χρονικών διαστημάτων 45 λεπτών.

4. Όταν διακόπτονται από διαφημιστικά μηνύματα ή μηνύματα τηλεαγοράς, προγράμματα άλλα από εκείνα που καλύπτονται από την παράγραφο 2, πρέπει να παρέρχεται διάστημα 20 τουλάχιστον λεπτών μεταξύ δύο διαδοχικών διακοπών για διαφήμιση κατά τη διάρκεια της εκπομπής.

5. Στις μεταδόσεις θρησκευτικών τελετών, δεν πρέπει να παρεμβάλλονται διαφημιστικά μηνύματα και μηνύματα τηλεαγοράς. Τα τηλεοπτικά δελτία ειδήσεων, τα προγράμματα επικαίρων, τα ντοκυμανταίρ, οι εκπομπές θρησκευτικού περιεχομένου και οι παιδικές εκπομπές, με προγραμματισμένη διάρκεια κάτω των 30 λεπτών, δεν πρέπει να διακόπτονται από διαφημιστικά μηνύματα ή μηνύματα τηλεαγοράς. Όταν έχουν προγραμματισμένη διάρκεια από 30 λεπτά και άνω, εφαρμόζονται οι διατάξεις των προηγούμενων παραγράφων.»

14. στο άρθρο 12, η εισαγωγική φράση αντικαθίσταται από το ακόλουθο κείμενο:

«Η τηλεοπτική διαφήμιση και τηλεαγορά δεν πρέπει . . ..»

15. το άρθρο 13 αντικαθίσταται από το ακόλουθο κείμενο:

«Άρθρο 13

Απαγορεύεται κάθε μορφή τηλεοπτικής διαφήμισης και τηλεαγοράς τσιγάρων και άλλων προϊόντων καπνού.»

16. στο άρθρο 14, το υπάρχον κείμενο γίνεται παράγραφος 1 και προστίθεται η ακόλουθη παράγραφος:

«2. Απαγορεύεται η τηλεαγορά φαρμάκων για τα οποία απαιτείται άδεια εμπορίας κατά την έννοια της οδηγίας 65/65/ΕΟΚ του Συμβουλίου, της 26ης Ιουνίου 1965, περί προσεγγίσεως των νομοθετικών, κανονιστικών και διοικητικών διατάξεων σχετικά με τα φάρμακα (*), καθώς και η τηλεαγορά θεραπευτικών αγωγών.

(*) ΕΕ αριθ. 22 της 9. 2. 1965, σ. 369 7 οδηγία όπως τροποποιήθηκε τελευταία από την οδηγία 93/39/ΕΟΚ (ΕΕ αριθ. L 214 της 24. 8. 1993, σ. 22).»

17. στο άρθρο 15, η εισαγωγική φράση αντικαθίσταται από το ακόλουθο κείμενο:

«Η τηλεοπτική διαφήμιση και τηλεαγορά αλκοολούχων ποτών πρέπει να τηρεί τα ακόλουθα κριτήρια:»

18. στο άρθρο 16, το υπάρχον κείμενο γίνεται παράγραφος 1 και προστίθεται η ακόλουθη παράγραφος:

«2. Η τηλεαγορά πρέπει να πληροί τις αναφερόμενες στην παράγραφο 1 προϋποθέσεις και να μην παρακινεί τους ανηλίκους να συνάπτουν συμβάσεις πώλησης ή εκμίσθωσης αγαθών και υπηρεσιών.»

19. το άρθρο 17 τροποποιείται ως εξής:

α) Η παράγραφος 2 αντικαθίσταται από το ακόλουθο κείμενο:

«2. Τα τηλεοπτικά προγράμματα δεν μπορούν να αποτελούν αντικείμενο χορηγίας από επιχειρήσεις των οποίων η κύρια δραστηριότητα συνίσταται στην κατασκευή ή πώληση τσιγάρων και άλλων προϊόντων καπνού.»

β) Η παράγραφος 3 γίνεται παράγραφος 4 και παρεμβάλλεται η ακόλουθη παράγραφος:

«3. Η χορηγία τηλεοπτικών προγραμμάτων από επιχειρήσεις των οποίων οι δραστηριότητες περιλαμβάνουν την κατασκευή ή πώληση φαρμάκων και θεραπευτικών αγωγών δύναται να προωθεί το όνομα ή την εικόνα της επιχείρησης, αλλά δεν δύναται να προωθεί ειδικά φάρμακα ή θεραπευτικές αγωγές που διατίθενται μόνο με ιατρική συνταγή στο κράτος μέλος στη δικαιοδοσία του οποίου εμπίπτει ο ραδιοτηλεοπτικός οργανισμός.»

20. το άρθρο 18 αντικαθίσταται από το ακόλουθο κείμενο:

«Άρθρο 18

1. Ο χρόνος μετάδοσης μηνυμάτων τηλεαγοράς, διαφημιστικών μηνυμάτων και λοιπών μορφών διαφήμισης, εκτός των χρονοθυρίδων της τηλεαγοράς κατά την έννοια του άρθρου 18α, δεν πρέπει να υπερβαίνει το 20 % του ημερήσιου χρόνου μετάδοσης. Ο χρόνος μετάδοσης των διαφημιστικών μηνυμάτων δεν πρέπει να υπερβαίνει το 15 % του ημερήσιου χρόνου μετάδοσης.

2. Ο χρόνος μετάδοσης διαφημιστικών μηνυμάτων και μηνυμάτων τηλεαγοράς μέσα σε κάθε δεδομένη ωρολογιακή ώρα δεν πρέπει να υπερβαίνει το 20 %.

3. Για τους σκοπούς του παρόντος άρθρου, η διαφήμιση δεν περιλαμβάνει:

- τις ανακοινώσεις του ραδιοτηλεοπτικού οργανισμού σχετικά με τα δικά του προγράμματα και τα δευτερεύοντα αμέσως παράγωγα προϊόντα των προγραμμάτων αυτών,

- τις τηλεοπτικές κοινωφελείς ανακοινώσεις και εκκλήσεις για αγαθοεργίες που μεταδίδονται δωρεάν.»

21. παρεμβάλλεται το ακόλουθο άρθρο:

«Άρθρο 18α

1. Οι χρονοθυρίδες που αφιερώνονται σε εκπομπές τηλεαγοράς από σταθμό που δεν είναι αποκλειστικά αφιερωμένος σε τηλεαγορά πρέπει να έχουν ελάχιστη αδιάλειπτη διάρκεια 15 λεπτών.

2. Ο ανώτατος αριθμός χρονοθυρίδων είναι οκτώ ημερησίως. Η συνολική διάρκειά τους δεν πρέπει να υπερβαίνει τις τρεις ώρες ημερησίως. Πρέπει να προσδιορίζονται σαφώς ως χρονοθυρίδες τηλεαγοράς με οπτικά και ακουστικά μέσα.»

22. το άρθρο 19 αντικαθίσταται από το ακόλουθο κείμενο:

«Άρθρο 19

Τα κεφάλαια I, II, IV, V, VI,VIα και VII εφαρμόζονται mutatis mutandis στους σταθμούς που είναι αποκλειστικά αφιερωμένοι στην τηλεαγορά. Η διαφήμιση σ' αυτούς τους σταθμούς επιτρέπεται εντός των ημερήσιων ορίων που ορίζονται στο άρθρο 18 παράγραφος 1. Το άρθρο 18 παράγραφος 2 δεν εφαρμόζεται.»

23. παρεμβάλλεται το ακόλουθο άρθρο:

«Άρθρο 19α

Τα κεφάλαια I, II, IV, V, VI, VIα και VII εφαρμόζονται mutatis mutandis στους σταθμούς που είναι αποκλειστικά αφιερωμένοι στην αυτοπροβολή. Άλλες μορφές διαφήμισης στους σταθμούς αυτούς επιτρέπεται εντός των ορίων που ορίζονται στο άρθρο 18 παράγραφοι 1 και 2. Η διάταξη αυτή υπόκειται ειδικά σε αναθεώρηση σύμφωνα με το άρθρο 26.»

24. το άρθρο 20 αντικαθίσταται από το ακόλουθο κείμενο:

«Άρθρο 20

Με την επιφύλαξη του άρθρου 3, τα κράτη μέλη μπορούν να καθορίζουν, στα πλαίσια τήρησης του κοινοτικού δικαίου, άλλους όρους εκτός εκείνων που καθορίζονται στο άρθρο 11 παράγραφοι 2 έως 5 και στα άρθρα 18 και 18α, όσον αφορά τις εκπομπές οι οποίες προορίζονται αποκλειστικά για το εθνικό τους έδαφος και οι οποίες δεν μπορούν να ληφθούν, είτε άμεσα είτε έμμεσα από το κοινό, σε ένα ή περισσότερα άλλα κράτη μέλη.»

25. το άρθρο 21 καταργείται 7

26. ο τίτλος του κεφαλαίου V αντικαθίσταται ως εξής:

«Προστασία των ανηλίκων και της δημοσίας τάξεως.»

27. το άρθρο 22 αντικαθίσταται από το ακόλουθο κείμενο:

«Άρθρο 22

1. Τα κράτη μέλη λαμβάνουν τα κατάλληλα μέτρα για να εξασφαλίσουν ότι οι εκπομπές των ραδιοτηλεοπτικών οργανισμών που υπάγονται στη δικαιοδοσία τους δεν περιλαμβάνουν προγράμματα τα οποία ενδέχεται να βλάψουν σοβαρά τη σωματική, πνευματική ή ηθική ανάπτυξη των ανηλίκων, και ιδίως προγράμματα που περιέχουν πορνογραφικές σκηνές ή σκηνές αδικαιολόγητης βίας.

2. Τα μέτρα που προβλέπονται στην παράγραφο 1 επεκτείνονται επίσης και σε άλλα προγράμματα τα οποία ενδέχεται να βλάψουν τη σωματική, πνευματική ή ηθική ανάπτυξη των ανηλίκων, εκτός αν εξασφαλίζεται, δι' επιλογής της ώρας της εκπομπής ή με άλλα τεχνικής φύσεως μέτρα, ότι στην περιοχή μετάδοσης οι ανήλικοι δεν βλέπουν ή δεν ακούν κατά κανόνα τις εκπομπές αυτές.

3. Περαιτέρω, όταν τα προγράμματα αυτά μεταδίδονται με μη κωδικοποιημένη μορφή, τα κράτη μέλη μεριμνούν ώστε να προηγείται ακουστική προειδοποίηση ή να αναγνωρίζονται από την παρουσία ενός οπτικού συμβούλου καθ' όλη τη διάρκειά τους.»

28. παρεμβάλλεται το ακόλουθο άρθρο:

«Άρθρο 22α

Τα κράτη μέλη μεριμνούν ώστε οι εκπομπές να μην περιλαμβάνουν καμία παρότρυνση σε μίσος λόγω διαφορών φυλής, φύλου, θρησκείας ή ιθαγένειας.»

29. παρεμβάλλεται το ακόλουθο άρθρο:

«Άρθρο 22β

1. Στην έκθεση που προβλέπεται στο άρθρο 26, η Επιτροπή αποδίδει ιδιαίτερη σημασία στην εφαρμογή του παρόντος κεφαλαίου.

2. Η Επιτροπή διεξαγάγει, σε επαφή με τις αρμόδιες αρχές των κρατών μελών, διερεύνηση των δυνατών πλεονεκτημάτων και μειονεκτημάτων τυχόν περαιτέρω μέτρων για τη διευκόλυνση του εκ μέρους γονέων και κηδεμόνων ελέγχου των προγραμμάτων που μπορούν να παρακολουθούν οι ανήλικοι.»

30. στο άρθρο 23, η παράγραφος 1 αντικαθίσταται από το ακόλουθο κείμενο:

«1. Με την επιφύλαξη άλλων αστικών, διοικητικών ή ποινικών διατάξεων που θεσπίζουν τα κράτη μέλη, κάθε φυσικό ή νομικό πρόσωπο, ανεξάρτητα από την ιθαγένειά του, του οποίου θίγονται τα νόμιμα συμφέροντα, και ιδίως η τιμή και η υπόληψή του διά της αναφοράς εσφαλμένων στοιχείων κατά τη διάρκεια τηλεοπτικού προγράμματος, πρέπει να έχει δικαίωμα απάντησης ή δικαίωμα σε ισοδύναμα μέτρα θεραπείας. Τα κράτη μέλη μεριμνούν ώστε η πραγματική άσκηση του δικαιώματος απάντησης ή δικαιώματος σε ισοδύναμα μέτρα θεραπείας, να μην παρεμποδίζεται από την επιβολή παράλογων προϋποθέσεων ή όρων. Η απάντηση μεταδίδεται εντός ευλόγου χρονικού διαστήματος αφότου απεδείχθη το βάσιμο του αιτήματος και σε χρονική στιγμή και κατά τρόπο ανταποκρινόμενο προς την εκπομπή στην οποία αναφέρεται το αίτημα.»

31. μετά το άρθρο 23, παρεμβάλλεται το ακόλουθο νέο κεφάλαιο:

«ΚΕΦΑΛΑΙΟ VIα

Επιτροπή επαφών

Άρθρο 23α

1. Υπό την αιγίδα της Επιτροπής, συνιστάται επιτροπή επαφών, η οποία απαρτίζεται από εκπροσώπους των αρμόδιων αρχών των κρατών μελών. Η επιτροπή επαφών προεδρεύεται από αντιπρόσωπο της Επιτροπής και συνέρχεται είτε με πρωτοβουλία τους είτε κατόπιν αιτήσεως της αντιπροσωπείας ενός κράτους μέλους.

2. Τα καθήκοντα της επιτροπής επαφών είναι τα εξής:

α) να διευκολύνει την αποτελεσματική εφαρμογή της παρούσας οδηγίας με τακτικές διαβουλεύσεις για όλα τα πρακτικά προβλήματα που ανακύπτουν κατά την εφαρμογή της, και ιδίως κατά την εφαρμογή του άρθρου 2, καθώς και για όλα τα ζητήματα για τα οποία κρίνεται χρήσιμη η ανταλλαγή απόψεων 7 β) να αποτελεί το χώρο ανταλλαγής απόψεων για τα θέματα που θα πρέπει να καλύπτονται από τις εκθέσεις που υποβάλλουν τα κράτη μέλη σύμφωνα με το άρθρο 4 παράγραφος 3 σχετικά με τη μεθοδολογία των εκθέσεων αυτών, την εντολή της ανεξάρτητης μελέτης που αναφέρεται στο άρθρο 25α, την αξιολόγηση και τη μελέτη των σχετικών προσφορών 7

γ) να συζητά τα αποτελέσματα των τακτικών διαβουλεύσεων της Επιτροπής με τους εκπροσώπους των ραδιοτηλεοπτικών οργανισμών, τους παραγωγούς, τους καταναλωτές, τους κατασκευαστές, τους παρέχοντες υπηρεσίες και τα συνδικάτα 7

δ) να διευκολύνει την ανταλλαγή πληροφοριών μεταξύ κρατών μελών και Επιτροπής όσον αφορά την κατάσταση και την εξέλιξη των ρυθμιστικών δραστηριοτήτων για τις υπηρεσίες τηλεοπτικών εκπομπών, λαμβάνοντας υπόψη την πολιτική της Κοινότητας στον οπτικοακουστικό τομέα, καθώς και τις σχετικές εξελίξεις στον τεχνικό τομέα 7

ε) να εξετάζει όλες τις εξελίξεις του τομέα για τις οποίες κρίνεται χρήσιμη η ανταλλαγή απόψεων».

32. παρεμβάλλεται το ακόλουθο άρθρο:

«Άρθρο 25α

Διενεργείται περαιτέρω αναθεώρηση όπως προβλέπεται από το άρθρο 4 παράγραφος 4 πριν από τις . . . (*). Αυτή λαμβάνει υπόψη μια ανεξάρτητη μελέτη των επιπτώσεων των εν λόγω μέτρων, τόσο σε κοινοτικό όσο και σε εθνικό επίπεδο.

(*) 5 έτη μετά την ημερομηνία έκδοσης της παρούσας οδηγίας.»

33. το άρθρο 26 αντικαθίσταται από το ακόλουθο κείμενο:

«Άρθρο 26

Όχι αργότερα από τις 31 Δεκεμβρίου 19 . . . (*) και κατόπιν ανά διετία, η Επιτροπή υποβάλλει στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή έκθεση σχετικά με την εφαρμογή της παρούσας οδηγίας, όπως τροποποιείται, και, εν ανάγκη, διατυπώνει περαιτέρω προτάσεις για την προσαρμογή της στις εξελίξεις του τομέα των τηλεοπτικών δραστηριοτήτων, υπό το πρίσμα ιδίως των προσφάτων τεχνολογικών εξελίξεων.

(*) Τέλος του τρίτου έτους μετά την ημερομηνία έκδοσης της παρούσας οδηγίας.»

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία όχι αργότερα από τις . . . (1). Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από σχετική αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, . . .

Για το Ευρωπαϊκό Κοινοβούλιο Ο Πρόεδρος Για το Συμβούλιο Ο Πρόεδρος

(1) ΕΕ αριθ. C 185 της 19. 7. 1995, σ. 64.

(2) ΕΕ αριθ. C 301 της 13. 11. 1995, σ. 35.

(3) Γνώμη του Ευρωπαϊκού Κοινοβουλίου της 14ης Φεβρουαρίου 1996 (ΕΕ αριθ. C 65 της 4. 3. 1996, σ. 113), κοινή θέση του Συμβουλίου της 8ης Ιουλίου 1996 (δεν έχει ακόμα δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα).

(4) ΕΕ αριθ. L 298 της 17. 10. 1989, σ. 23.

(5) Υπόθεση C-221/89, Queen κατά Secretary of State for Transport, ex parte Factortame Ltd, Συλλογή 1991, σ. I-3905, σκέψη 20.

(1) Βλέπε, κυρίως, τις αποφάσεις στην υπόθεση 33/74, Van Binsbergen κατά Bestuur van de Bedrijfsvereniging, Συλλογή 1974, σ. 1299 και στην υπόθεση C-23/93, TV 10 SA κατά Commissariaat voor de Media, Συλλογή 1994, σ. I-4795.

(1) ΕΕ αριθ. L 113 της 30. 4. 1992, σ. 13.

(1) Δεκαοκτώ μήνες μετά την ημερομηνία έκδοσης της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 31 Μαΐου 1995, η Επιτροπή υπέβαλε πρόταση οδηγίας που τροποποιεί την οδηγία 89/552/ΕΟΚ για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δρστηριοτήτων.

2. Το Ευρωπαϊκό Κοινοβούλιο και η Οικονομική και Κοινωνική Επιτροπή γνωμοδότησαν, αντίστοιχα, στις 14 Φεβρουαρίου 1996 και 13 Σεπτεμβρίου 1995.

3. Στις 10 Μαΐου 1996, η Επιτροπή υπέβαλε τροποποιημένη πρόταση λαμβάνοντας υπόψη τη γνώμη του Ευρωπαϊκού Κοινοβουλίου.

4. Στις 8 Ιουλίου 1996, ο Συμβούλιο καθόρισε την κοινή θέση σύμφωνα με το άρθρο 189 Β της συνθήκης. Οι δηλώσεις του Συμβουλίου ή/και της Επιτροπής που καταχωρήθηκαν στα πρακτικά περιλαμβάνονται στο παράρτημα του παρόντος.

II. ΣΚΟΠΟΣ ΤΗΣ ΠΡΟΤΑΣΗΣ

Σκοπός της πρότασης είναι, σύμφωνα με το άρθρο 26 της οδηγίας 89/552/ΕΟΚ, να επιφέρει ορισμένες τροποποιήσεις στην οδηγία αυτή προκειμένου να την προσαρμόσει στα νέα δεδομένα και να βελτιώσει τη λειτουργία της, έτσι ώστε να υπάρχει ένα σταθερό νομικό πλαίσιο για την ανάπτυξη του οπτικοακουστικού τομέα στην Ευρωπαϊκή Ένωση.

1. Γενικές παρατηρήσεις

1.1. Στην κοινή θέση, το Συμβούλιο υποστηρίζει τους κύριους στόχους που έθεσε η Επιτροπή στην πρόταση οδηγίας. Συγκεκριμένα, η κοινή θέση θεσπίζει ένα σύστημα που επιτρέπει την καλύτερη εφαρμογή της οδηγίας του 1989 ενσωματώνοντας διατάξεις που προσφέρουν μεγαλύτερη νομική ασφάλεια στον ευρωπαϊκό οπτικοακουστικό χώρο κι αποτελεί ένα δυναμικό μέσο που λαμβάνει υπόψη την τεχνολογική εξέλιξη στον τομέα των τηλεοπτικών μεταδόσεων.

1.2. Κατά τις εργασίες της 11ης Ιουνίου 1996, το Συμβούλιο επέφερε τροποποιήσεις στην τροποποιημένη πρόταση της Επιτροπής. Η τελευταία, αν και προτιμούσε τη δική της προσέγγιση όσον αφορά ορισμένες διατάξεις, συντάχθηκε με την κοινή θέση του Συμβουλίου προκειμένου να διευκολύνει τη διαδικασία λήψης απόφασης και να επιτρέψει έτσι στο Ευρωπαϊκό Κοινοβούλιο να εξετάσει την κοινή θέση σε δεύτερη ανάγνωση.

1.3. Η κοινή θέση περιέχει ορισμένες σημαντικές διαφορές σε σχέση με την αρχική πρόταση της Επιτροπής, συγκεκριμένα:

α) κριτήρια καθορισμού της διεθνούς δικαιοδοσίας (άρθρο 2, που περιλαμβάνεται στο άρθρο 1 παράγραφος 2 της κοινής θέσης) Η κοινή θέση, σύμφωνα με την τροποποιημένη πρόταση της Επιτροπής, θεσπίζει εξαντλητικό σύστημα που επιτρέπει την απονομή σε ένα συγκεκριμένο κράτος μέλος της δικαιοδοσίας όσον αφορά κάθε συγκεκριμένο ραδιοτηλεοπτικό οργανισμό. Το άρθρο 2 παράγραφος 5 αποτελεί ένα έσχατο στοιχείο νομικής ασφάλειας για τον προσδιορισμό του αρμόδιου κράτους μέλους.

β) ενθάρρυνση ευρωπαϊκών έργων (άρθρα 4 και 5) Το Συμβούλιο αποφάσισε να διατηρήσει το σύστημα ενθάρρυνσης των ευρωπαϊκών έργων το οποίο θέσπισε η οδηγία 89/552/ΕΟΚ, θεωρώντας ότι παρέχει στα κράτη μέλη έναν ευκταίο βαθμό ευελιξίας, εξασφαλίζοντας ταυτόχρονα την επιθυμητή ενθάρρυνση των ευρωπαϊκών έργων στον οπτικοακουστικό τομέα. Το Συμβούλιο προέβλεψε επίσης τη σύσταση μιας επιτροπής επαφών η οποία θα παρακολουθεί από πολύ κοντά την εφαρμογή της οδηγίας, λειτουργώντας ιδίως ως χώρος συζήτησης των ζητημάτων που συνδέονται με τα άρθρα 4 και 5 (βλέπε άρθρο 1 σημείο 31 της κοινής θέσης).

Η ρήτρα που προβλέπεται στο άρθρο 4 παράγραφος 4 και στο άρθρο 1 σημείο 32 της κοινής θέσης δίνει στο Κοινοβούλιο και στο Συμβούλιο τη δυνατότητα να εξετάσουν ξανά τα θέματα αυτά έχοντας ως βάση σχετική έκθεση της Επιτροπής και λαμβάνοντας υπόψη μια ανεξάρτητη μελέτη των επιπτώσεων των υπόψη μέτρων σε κοινοτικό και εθνικό επίπεδο.

γ) Προστασία των ανηλίκων έναντι της τηλεαγοράς (άρθρο 16, τροποποιούμενο με το άρθρο 1 σημείο 18 της κοινής θέσης)

Η κοινή θέση ενισχύει την προστασία των ανηλίκων έναντι της τηλεαγοράς, ορίζοντας ότι η τηλεαγορά δεν πρέπει να παρακινεί τους ανηλίκους να συνάπτουν συμβάσεις πώλησης ή εκμίσθωσης αγαθών και υπηρεσιών.

δ) Ανώτατο όριο χρόνου εκπομπής αφιερωμένου στη διαφήμιση (άρθρο 18 παράγραφος 3, τροποποιούμενο με το άρθρο 1 σημείο 20 της κοινής θέσης)

Η κοινή θέση δεν συνυπολογίζει στο ανώτατο όριο χρόνου εκπομπής αφιερωμένου στη διαφήμιση τις ανακοινώσεις του ραδιοτηλεοπτικού οργανισμού σχετικά με τα δικά του προγράμματα και τα δευτερεύοντα αμέσως παράγωγα προϊόντα των προγραμμάτων αυτών, καθώς και τις τηλεοπτικές κοινωφελείς ανακοινώσεις και εκκλήσεις για αγαθοεργίες.

ε) Χρονοθυρίδες εκπομπών τηλεαγοράς (άρθρο 18α, προστιθέμενο με το άρθρο 1 σημείο 21 της κοινής θέσης)

Η κοινή θέση ορίζει ανώτατο όριο οκτώ χρονοθυρίδων τηλεαγοράς ημερησίως.

στ) Σταθμοί αποκλειστικά αφιερωμένοι στην τηλεαγορά (άρθρο 19, τροποποιούμενο με το άρθρο 1 σημείο 22 της κοινής θέσης)

Διασαφηνίστηκε το καθεστώς που διέπει τους σταθμούς τους αποκλειστικά αφιερωμένους στην τηλεαγορά.

ζ) Σταθμοί αποκλειστικά αφιερωμένοι στην αυτοπροβολή [άρθρο 1 στοιχείο γ) και άρθρο 19α, αντιστοίχως, τροποποιούμενο και προστιθέμενο με το άρθρο 1 σημείο 1 στοιχείο β) και το άρθρο 1 σημείο 23 της κοινής θέσης] Η αυτοπροβολή εξομοιώνεται με την τηλεοπτική διαφήμιση, διασαφηνίστηκε δε το καθεστώς που διέπει τους σταθμούς τους αφιερωμένους στην αυτοπροβολή.

η) Προστασία των ανηλίκων (άρθρο 22β, προστιθέμενο με το άρθρο 1 σημείο 29 της κοινής θέσης) Ενισχύθηκαν τα μέσα προστασίας των ανηλίκων από τα προγράμματα που είναι δυνατόν να τους βλάψουν, και δίνεται εντολή στην Επιτροπή να διεξαγάγει, σε επαφή με τις αρμόδιες αρχές των κρατών μελών, διερεύνηση των τυχόν περαιτέρω μέσων, ιδίως τεχνολογικών, προστασίας των ανηλίκων.

θ) Δικαίωμα απάντησης (άρθρο 23 παράγραφος 1, τροποποιούμενο με το άρθρο 1 σημείο 30 της κοινής θέσης)

Βελτιώνονται οι πρακτικές λεπτομέρειες της άσκησης του δικαιώματος απάντησης.

2. Τροπολογίες του Ευρωπαϊκού Κοινοβουλίου

2.1. Τροπολογίες που είχε υιοθετήσει η Επιτροπή Στην τροποποιημένη πρόταση, η Επιτροπή είχε υιοθετήσει 30 από τις τροπολογίες του Κοινοβουλίου, και δη 5 εξ ολοκλήρου και 25 εν μέρει ή με αλλαγμένη τη διατύπωση.

2.2. Τροπολογίες που ενέκρινε το Συμβούλιο

Το Συμβούλιο δέχτηκε, είτε εξ ολοκλήρου είτε εν μέρει ή με αλλαγμένη τη διατύπωση, 34 από τις τροπολογίες του Κοινοβουλίου, και δη τις εξής:

αριθ. 1, 2, 6, 7, 10, 11, 12, 15, 19, 20, 21, 22, 23, 24, 25, 26, 278, 36, 37, 38, 39, 40, 41, 42, 44, 45, 46, 51, 57, 58, 74, 75, 76 και 88.

Το Συμβούλιο υιοθέτησε τη μεγάλη πλειοψηφία των τροπολογιών του Κοινοβουλίου που είχε δεχτεί και η Επιτροπή, καθώς και μερικές που η Επιτροπή τις είχε απορρίψει.

2.3. Τροπολογίες του Κοινοβουλίου που δεν ενέκρινε το Συμβούλιο

- Τροπολογίες αριθ. 3, 18 και 77

Νέες υπηρεσίες

Το Συμβούλιο δεν έκρινε σκόπιμο να περιλάβει στο πεδίο εφαρμογής της οδηγίας και ορισμένες νέες οπτικοακουστικές υπηρεσίες. Γι' αυτές χρειάζεται διεξοδικότερη μελέτη, και το Συμβούλιο επιθυμεί να ξεκινήσει σχετική συζήτηση σε κοινοτικό επίπεδο, βάσει Πράσινης Βίβλου την οποία θα υποβάλει προσεχώς η Επιτροπή.

Παρομοίως, το Συμβούλιο δεν δέχτηκε τον προτεινόμενο ορισμό του «τηλεοπτικού προγράμματος» που είχε δεχτεί η Επιτροπή.

- Τροπολογίες αριθ. 4 και 5

Ευρωπαϊκό Ταμείο Εγγυήσεως και ενδεχόμενη οδηγία για το ιδιοκτησιακό καθεστώς των μέσων μαζικής επικοινωνίας

Το Συμβούλιο δεν έκρινε προς το παρόν σκόπιμο να μνημονευτούν, μέσα σ' ένα νομοθετικό κείμενο, ούτε το μέσο εγγύησης χρημάτων για την οπτικοακουστική παραγωγή, το οποίο προβλέπεται σε πρόταση απόφασης που συζητείται ακόμη στο Συμβούλιο, ούτε η ενδεχόμενη οδηγία για το ιδιοκτησιακό καθεστώς των μέσων μαζικής επικοινωνίας, για την οποία δεν έχει καν υποβληθεί πρόταση.

- Τροπολογία αριθ. 8

Υποχρέωση ενίσχυσης της εθνικής και τοπικής παραγωγής

Το Συμβούλιο υπενθυμίζει τις διατάξεις του άρθρου 3 παράγραφος 1, σύμφωνα με τις οποίες «τα κράτη μέλη έχουν την ευχέρεια, όσον αφορά τους ραδιοτηλεοπτικούς οργανισμούς που υπάγονται στη δικαιοδοσία τους, να τηρούν αυστηρότερους ή λεπτομερέστερους κανόνες στους τομείς που καλύπτονται από την παρούσα οδηγία.»

Το Συμβούλιο έκρινε παρ' όλ' αυτά ότι όπως ήταν διατυπωμένη, η τροπολογία θα ερχόταν σε σύγκρουση με τη διατύπωση του άρθρου 4.

- Τροπολογίες αριθ. 13 και 68

- συμμόρφωση των διαφημιστικών προγραμμάτων και μηνυμάτων καθώς και της τηλεαγοράς με τις διατάξεις των οδηγιών του Συμβουλίου σχετικά με τις εξ αποστάσεως συναπτόμενες συμβάσεις και την παραπλανητική διαφήμιση,

- ανάγκη της δημόσιας υπηρεσίας.

Το Συμβούλιο έκρινε ότι οι τροπολογίες αυτές εκφεύγουν από το αντικείμενο της οδηγίας.

- Τροπολογίες αριθ. 29, 30, 31, 32, 33, 34 και 59

Προώθηση των ευρωπαϊκών έργων

Βλέπε σημείο 1.3 στοιχείο β) ανωτέρω.

- Τροπολογία αριθ. 35

Ορισμός του ανεξάρτητου ραδιοτηλεοπτικού φορέα

Το Συμβούλιο έκρινε ότι ο προτεινόμενος ορισμός, που τον είχε δεχτεί και η Επιτροπή στην αιτιολογική σκέψη 21α, δεν καλύπτει προσηκόντως τις καταστάσεις στα διάφορα κράτη μέλη.

- Τροπολογία αριθ. 36

Ορισμός του ευρωπαϊκού έργου (συμπαραγωγές με τρίτες χώρες)

Το Συμβούλιο προσάρμοσε τον ορισμό του ευρωπαϊκού έργου για να ενθαρρύνει περισσότερο τις συμπαραγωγές με τρίτες χώρες της Ευρώπης. Οι συμπαραγωγές θα γίνονται με τρίτες χώρες της Ευρώπης με τις οποίες η Κοινότητα έχει συνάψει συμφωνίες για τον οπτικοακουστικό τομέα.

- Τροπολογίες αριθ. 43, 47, 48 και 50

Νομικοί κανόνες εφαρμοστέοι στη διαφήμιση, στα προγράμματα και στους σταθμούς τηλεαγοράς

- προκειμένου για την τροπολογία αριθ. 43, το Συμβούλιο δεν δέχτηκε να προχωρήσει πέρα από ό,τι προβλέπει το σημερινό κείμενο και να προσθέσει τις «φιλοσοφικές» πεποιθήσεις, πράγμα που είχε δεχτεί η Επιτροπή,

- προκειμένου για τις τροπολογίες αριθ. 47, 48 και 50, το Συμβούλιο προτίμησε να εγκαθιδρύσει για τις τηλεαγορές νομικό καθεστώς ευθυγραμμισμένο εν μέρει με τους κανόνες περιεχομένου και παρουσίασης που ισχύουν για τη διαφήμιση 7 το καθεστώς αυτό είναι πιο ανοιχτό όσον αφορά την τηλεαγορά ορισμένων προϊόντων (άρθρο 14) και πιο ευέλικτο όσον αφορά την παρουσίαση των χρονοθυρίδων τηλεαγοράς (άρθρο 18α) και των σταθμών τηλεαγοράς (άρθρο 19).

- Τροπολογίες αριθ. 102, 52, 55 και 62

Προστασία των ανηλίκων

Προκειμένου για την τηλεοπτική διαφήμιση και τις τηλεαγορές που απευθύνονται στους ανηλίκους, το Συμβούλιο φρονεί ότι το κείμενο της κοινής θέσης καθιερώνει το μέγιστο δυνατό βαθμό προστασίας του σκοπούμενου κοινού, χωρίς να επιβάλλει στους τηλεοπτικούς σταθμούς υποχρεώσεις σαν αυτές που προβλέπει η τροπολογία αριθ. 52.

Προκειμένου για τις τροπολογίες αριθ. 55 και 62, βλέπε σημείο 1.3 στοιχείο η) ανωτέρω.

- Τροπολογία αριθ. 56

Ενίσχυση των διατάξεων που απαγορεύουν κάθε υποκίνηση μίσους για λόγους φυλής, φύλου, θρησκεύματος ή εθνικότητας (άρθρο 22α) Το Συμβούλιο κρίνει ότι η διατύπωση που προέκρινε ανταποκρίνεται καλύτερα στο μέλημα ν' αποφευχθεί οποιαδήποτε υποκίνηση μίσους.

ΠΑΡΑΡΤΗΜΑ

Κοινή θέση ενόψει της έκδοσης της οδηγίας για την τροποποίηση της οδηγίας 89/552/ΕΟΚ

Δηλώσεις του Συμβουλίου ή/και της Επιτροπής

Σχετικά με το άρθρο 1 στοιχείο α) Η Επιτροπή δηλώνει ότι, όσον αφορά τις νέες υπηρεσίες στον οπτικοακουστικό τομέα (από σημείο σε σημείο), προτίθεται να εκδώσει σύντομα Πράσινη Βιβλίο στην οποία θα εξετάζεται, μεταξύ άλλων, το ζητήμα αυτό.

Σχετικά με το άρθρο 2α

Το Συμβούλιο και η Επιτροπή δηλώνουν ότι η παρούσα οδηγία δεν θίγει το δικαίωμα των κρατών μελών να λαμβάνουν μέτρα, σύμφωνα με το κοινοτικό δίκαιο, όταν φυσικά ή νομικά πρόσωπα, εγκατεστημένα σε ένα κράτος μέλος, χρησιμοποιούν ραδιοτηλεοπτικούς οργανισμούς εγκατεστημένους σε άλλα κράτη μέλη των οποίων οι εκπομπές απευθύνονται πλήρως ή κυρίως στο πρώτο κράτος μέλος με σκοπό την περιγραφή των εθνικών κανόνων περί διαφημίσεως αυτού του κράτους μέλους οι οποίοι έχουν θεσπιστεί σύμφωνα με το κοινοτικό δίκαιο, ιδίως δε των κανόνων για την προστασία των καταναλωτών.

Σχετικά με το άρθρο 6 παράγραφος 1 στοιχείο δ)

Η Επιτροπή επιβεβαιώνει ότι, κατά τη γνώμη της, το νέο στοιχείο δ) δεν της παρέχει πρόσθετες εξουσίες για την απ' ευθείας διαπραγμάτευση με τρίτες χώρες ή την ανάληψη δράσης κατ' αυτών.

Σχετικά με το άρθρο 15

Το Συμβούλιο και η Επιτροπή σημειώνουν ότι η τηλεμπορία αλκοολούχων ποτών ενδέχεται να επιφέρει αύξηση της κατανάλωσής τους και, κατά συνέπεια, να δημιουργήσει κοινωνικά προβλήματα και να βλάψει την υγεία. Το Συμβούλιο και η Επιτροπή αναγνωρίζουν ότι οι κίνδυνοι αυτοί ενδέχεται να είναι ιδιαίτερα έντονοι στα κράτη μέλη που άρχισαν πρόσφατα να φιλελευθεροποιούν τις διατάξεις τους περί διακινήσεως αλκοολούχων ποτών. Συνεπώς, το Συμβούλιο και η Επιτροπή αναγνωρίζουν ότι τα κριτήρια του άρθρου 15 έχουν ιδιαίτερη σημασία για αυτά τα κράτη μέλη και ότι η κατάσταση αυτή θα ληφθεί υπόψη κατά την εφαρμογή τους. Εξάλλου, το ζήτημα αυτό θα επανεξεταστεί βάσει των σχετικών διατάξεων της παρούσας οδηγίας.

Σχετικά με το άρθρο 16

Η Επιτροπή δηλώνει ότι θα εκπονήσει μελέτη σχετικά με τις επιπτώσεις της τηλεοπτικής διαφήμισης και της τηλεμπορίας στους ανηλίκους, προκειμένου να επανεξεταστεί το θέμα αυτό κατά την επόμενη αναθεώρηση της οδηγίας.

Σχετικά με το άρθρο 23α παράγραφος 2 στοιχείο α)

Η Επιτροπή δηλώνει ότι, στο πλαίσιο των καθηκόντων που ανατίθενται στην επιτροπή επαφών με το άρθρο 23α παράγραφος 2 στοιχείο α), πρέπει ιδίως να λαμβάνονται υπόψη οι προσπάθειες για επενδύσεις για την παραγωγή ευρωπαϊκών έργων τις οποίες καταβάλλουν ραδιοτηλεοπτικοί οργανισμοί οι οποίοι θα δυσκολεύονταν να επιτύχουν το μεγαλύτερο συγκριτικά χρόνο εκπομπής.

Αναφερόμενο στο στοιχείο α) της παραγράφου 2 του άρθρου 23α, σε ό,τι αφορά τα πρακτικά προβλήματα που προκύπτουν από το άρθρο 2, το Συμβούλιο εξέφρασε την επιθυμία να διοργανώσει η επιτροπή επαφών διαβουλεύσεις για το ζήτημα που περιγράφεται στην αιτιολογική σκέψη 12.